Κυρίες και κύριοι συνάδελφοι, αρχίζει η συνεδρίαση. Επειδή απουσιάζουν όλοι οι Βουλευτές κάποιων κομμάτων, σημαίνει ότι δεν θα παραστούν στη σημερινή συνεδρίασή μας. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-7-2018 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΡΝΓ΄ συνεδριάσεώς του, της Τρίτης 10 Ιουλίου 2018, σε ό,τι αφορά την ψήφιση στο σύνολο του σχεδίου νόμου: «Ασφαλιστικές και συνταξιοδοτικές ρυθμίσεις - Αντιμετώπιση της αδήλωτης εργασίας - Ενίσχυση της προστασίας των εργαζομένων - Επιτροπεία ασυνόδευτων ανηλίκων και άλλες διατάξεις»]] Κυρίες και κύριοι συνάδελφοι, εισερχόμαστε στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ Αντικείμενο της σημερινής ειδικής ημερήσιας διάταξης είναι η εκλογή Αντιπροέδρου της Βουλής των Ελλήνων. Μετά την τροποποίηση του Κανονισμού της Βουλής με το ΦΕΚ 92Α/26-6-2017, σύμφωνα με τα άρθρα 6 και 8, όπως τροποποιήθηκαν και το άρθρο 8Α, όπως προστέθηκε, προβλέπεται η εκλογή Αντιπροέδρων από την έκτη και έβδομη Κοινοβουλευτική Ομάδα. Την 10-7-2018 υπεβλήθη η υπ' αριθμόν πρωτοκόλλου 3146 επιστολή του κ. Δημητρίου Καμμένου, με την οποία ανακοινώθηκε στον Πρόεδρο της Βουλής των Ελλήνων κ. Νικόλαο Βούτση η παραίτηση του από το αξίωμα του Η΄ Αντιπροέδρου της Βουλής των Ελλήνων. Η ως άνω επιστολή ανακοινώθηκε αυθημερόν στην Ολομέλεια της Βουλής των Ελλήνων. Επομένως αντικείμενο της σημερινής ειδικής ημερήσιας διάταξης είναι η εκλογή Αντιπροέδρου της έκτης σε δύναμη Κοινοβουλευτικής Ομάδας της Βουλής, σύμφωνα με τα προαναφερθέντα άρθρα του Κανονισμού της Βουλής, όπως τροποποιήθηκαν και προστέθηκαν με το ΦΕΚ 92Α/26-6-2017. Από την έκτη σε δύναμη Κοινοβουλευτική Ομάδα των Ανεξαρτήτων Ελλήνων προτείνεται για τη θέση του Η΄ Αντιπροέδρου ο κ. Κωνσταντίνος Ζουράρις. Η ψηφοφορία είναι ονομαστική και θα διεξαχθεί ηλεκτρονικά. Παρακαλώ να ανοίξει το σύστημα της ηλεκτρονικής ψηφοφορίας.
Θα ήθελα να σας ενημερώσω ότι έχουν έρθει στο Προεδρείο επιστολές ή τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Παρακαλώ να κλείσει το σύστημα της ηλεκτρονικής ψηφοφορίας.
Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης ηλεκτρονικής ονομαστικής ψηφοφορίας για την εκλογή του Η΄ Αντιπροέδρου. Εψήφισαν συνολικά 139 Βουλευτές. Για το αξίωμα του Η΄ Αντιπροέδρου ο κ. Κωνσταντίνος Ζουράρις έλαβε 138 ψήφους. «ΠΑΡΩΝ» εψήφισε 1 Βουλευτής. Οι θέσεις των Βουλευτών, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:
Σύμφωνα με το Σύνταγμα και τον Κανονισμό της Βουλής, ο κ. Κωνσταντίνος Ζουράρις εκλέγεται ως Η΄ Αντιπρόεδρος της Βουλής. Συγχαρητήρια, κύριε Ζουράρι, και καλορίζικος! [[Χειροκροτήματα]] Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών της σημερινής συνεδριάσεως όσον αφορά την εκλογή του Η΄ Αντιπροέδρου της Βουλής.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 14.27΄ λύεται η συνεδρίαση για σήμερα Τετάρτη 11 Ιουλίου 2018 και ώρα 15.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.